b'\n_START_ARTICLE_\nJanez Puh\n_START_SECTION_\n\xc5\xbdivljenje in delo\n_START_PARAGRAPH_\nPuh se je rodil v Saku\xc5\xa1aku v Slovenskih goricah. Kot najstarej\xc5\xa1i sin bajtarja z devetimi otroki je moral z devetimi leti od doma in se pri petnajstih letih izu\xc4\x8dil za klju\xc4\x8davni\xc4\x8darja. Na izpopolnjevanje je od\xc5\xa1el v Gradec in se po opravljeni voja\xc5\xa1\xc4\x8dini tam tudi naselil. To je bilo v \xc4\x8dasu, ko so iz Zdru\xc5\xbeenega kraljestva za\xc4\x8dela prihajati prva kolesa. Novo prevozno sredstvo ga je zelo zanimalo, zato ga je izpopolnil in v svoji tovarni za\xc4\x8del izdelovati zelo dobra kolesa, s katerimi se je uveljavil celo v Zdru\xc5\xbeenem kraljestvu in Franciji._NEWLINE_Pozneje je njegovo pozornost pritegnila iznajdba motornih vozil. Obiskal je Daimlerja in Benza ter pre\xc5\xa1tudiral njune motorje, ker je hotel z njimi opremiti svoja kolesa. Pri konstrukciji motocikla se je kmalu lo\xc4\x8dil od vzora kolesa in iskal prikladnej\xc5\xa1e oblike. Po dalj\xc5\xa1em presku\xc5\xa1anju in izpopolnjevanju mu je uspelo zgraditi motocikel. Leta 1906 je ta zmagal na sloviti dirki za pokal Gordon-Bennet \xe2\x80\x93 vozil je s povpre\xc4\x8dno hitrostjo 77 km/h._NEWLINE_Vzporedno s proizvodnjo motociklov se je Puh za\xc4\x8del ukvarjati z razvojem avtomobila in kmalu je s svojimi vozili oskrboval tudi avstrijski dvor. Najbolj mu je uspel tip VIII, ki je med 1. svetovno vojno veljal za najzanesljivej\xc5\xa1i osebni in sanitetni avtomobil, v prometu pa se je obdr\xc5\xbeal \xc5\xa1e dolgo po koncu vojne. Do leta 1914 je Puh razvil 21 razli\xc4\x8dnih avtomobilskih tipov._NEWLINE_Puhova tovarna je na vrhuncu proizvodnje leta 1912 izdelala 16.000 koles, 300 motociklov in 300 avtomobilov, kar je bilo za tiste \xc4\x8dase razmeroma veliko. Puh je umrl tik pred za\xc4\x8detkom 1. svetovne vojne, njegova tovarna pa je tudi po njej izdelovala avtomobile, motocikle in kolesa v Gradcu, ki je postal del Avstrije.'